Veiligheidswag in hof ná dood van leerderFoto: Rawpixel/Unsplash.com ŉ Veiligheidswag van ŉ myn in Limpopo het Vrydag vlugtig in die hof verskyn in verband met die dood van ŉ leerder tydens ŉ betoging. Dennis Mashele (36), veiligheidswag by die Dithabaneng-myn in die Ga-Mphahlele-gebied, het in die Lebowakgomo-landdroshof verskyn op aanklag van moord. Die saak is tot Maandag uitgestel wanneer hy na verwagting om borgtog sal aansoek doen. Volgens kol. Moatshe Ngoepe, woordvoerder van die polisie, is Mashele Donderdagaand in hegtenis geneem nadat die 18-jarige Boshelo Petja Woensdag tydens ŉ betoging naby die myn geskiet is. Volgens berigte het betogende lede van die gemeenskap en veiligheidswagte by die myn slaags geraak waarna skote afgevuur is. Petja is tydens die skietery gewond en na ŉ plaaslike hospitaal gehaas. Die polisie het ŉ oproep van die hospitaal ontvang en met hul aankoms daar is Petja reeds dood verklaar. Die presiese omstandighede rakende die voorval word steeds deur die polisie ondersoek, het Ngoepe gesê.